钦定古今图书集成/明伦汇编/氏族典/第216卷 > 《凌迪知万姓统谱》 > 和士开
## 钦定古今图书集成/明伦汇编/氏族典/第216卷 > 《凌迪知万姓统谱》 > 和士开

按《北齐书和士开传》，“士开字彦通，清都临漳人也。其
先西域商胡，本姓素和氏。士开幼而聪惠，选为国子
学生，解悟健疾，为同业所尚。天保初，世祖封长广王，
辟士开开府参军。倾巧便僻，因此亲狎。显祖知其轻
薄，不令王与小人相亲善，责其戏狎过度，徙长城。后
除京畿士曹参军。世祖践阼，累除侍中，加开府。遭母”
刘氏忧，帝闻而悲惋，遣武卫将军吕芬诣宅，昼夜扶
侍，成服后方还。其日，帝又遣以犊车迎士开入内，帝
见，晓喻良久，然后遣还，并诸弟四人并起复本官，除
右仆射。帝先患气，因饮酒辄大发动，士开每谏不从。
属世祖寝疾，士开入侍医药，世祖谓士开有伊、霍之
才，殷勤属以后事。又先得幸于胡太后，是以弥见亲
密。赵郡王叡与娄定远等谋出士开，属太后觞朝贵
于前殿，叡面陈士开罪失。太后及后主召问士开，士
开曰：“‘先帝群官之中，待臣最重。陛下谅暗始尔，大臣
皆有觊觎心，若出臣，正是翦陛下羽翼。宜谓叡等云：
令士开为州，待过山陵，然后发遣’。叡等谓臣真出，必
心喜之。”后主及太后然之，告叡等如士开旨，以士开
为兖州刺史。山陵毕，叡等促士开就路。士开载美女、
珠帘及条诸宝翫以诣定远，谢曰：“诸贵欲杀士开，蒙
王特赐性命，用作方伯。今欲奉别，谨具上二女子，一
珠帘。”定远喜谓士开曰：“欲得还入不？”士开曰：“在内久，
常不自安，今得出，实称本意，不愿更入，但乞王保护，
长作大州刺史。今日远出，愿得一辞觐二宫。”定远许
之。士开由是得见太后及后主，进说帝及太后出定
远青州刺史，责赵郡王叡以不臣之罪，召入而杀之。
复除士开侍中、右仆射。定远归士开所遗，加以馀珍
赂之。武平元年，封淮阳王，除尚书令、录尚书事，复本
官。世祖时，恒令士开与太后握槊，又出入卧内，遂与
太后为乱。及世祖崩后弥自放恣。琅邪王俨恶之，与
领军厍狄伏连、侍中冯子琮、御史王子宜、武卫高舍
洛等谋诛之。伏连发京畿军士帖神武千秋门外，并
私约束，不听士开入殿。其年七月二十五日旦，士开
依式早参。伏连前把士开手曰：“今有一大好事。”王子
宜便授一函，云：“有敕，令王”向台遣兵士防送，禁于治
书侍御厅事。俨遣都督冯永洛就台斩之，时年四十
八，簿录其家口。后诛俨等，上哀悼不视事，数日追忆
不已。诏起复其子道盛为常侍，又敕其弟士伾入内
省参典机密。诏赠士开假黄钺、十州诸军事，左丞相，
太宰如故。士开禀性庸鄙，不窥书籍，发言吐论，惟以
谄媚自资云。